Der er sat punktum i straffesagen mod digteren Yahya Hassan.

Anklagemyndigheden anker ikke dommen mod Hassan, der for ti dage siden blev idømt fængsel i et år og ni måneder ved Retten i Aarhus.

Den 21-årige digter blev dømt for at affyre mindst tre skud i det vestlige Aarhus den 20. marts.

Et af skuddene ramte en 17-årig mand i foden, mens et andet strejfede hans lår.

Læs også Yahya Hassan kan løslades om otte måneder

Anklagemyndigheden gik efter mindst tre års fængsel til Hassan, men retten mente, at mindre kunne gøre det.

Alligevel har Statsadvokaten i samråd med Østjyllands Politi besluttet, at man ikke anker dommen fra byretten.

- Dommen er landet et sted midt imellem det, som forsvareren og anklageren sagde. Og med de formildende omstændigheder, som retten lægger vægt på, synes jeg ikke, vi kan tillade os at være voldsomt utilfredse, siger anklager Lars Petersen, Østjyllands Politi.

Læs også Gyldendal ser frem til nyt manuskript fra dømt Yahya

Retten dømte Hassan for besiddelse af en skarpladt pistol og for at have løsnet mindst tre skud.

Men retten fandt, at Hassan skød for at skræmme, ikke for at ramme.

Desuden fandt retten, at det var en formildende omstændighed, at Yahya Hassan forinden var blevet provokeret af den 17-årige, som gentagne gange råbte "Så skyd da, Yahya".

Ud over fængsel blev digteren dømt til at betale en bøde på 40.000 kroner for en række overtrædelser af blandt andet færdselsloven.

Derudover blev Hassan frakendt førerretten i et år, ligesom hans sorte Mercedes og motorcykel konfiskeres.

Yahya Hassan modtog dommen.